钦定古今图书集成/历象汇编/乾象典/第040卷 > 《十四夜同清溪子对月》前人
## 钦定古今图书集成/历象汇编/乾象典/第040卷 > 《十四夜同清溪子对月》前人

林塘枉佳客，待月欣举觞。今夕胜昨夕，已见生东方。
离离绛霄侧，冉冉素云扬。逾时灏气彻，县耀天中央。
仰视渺难即，忽觉在我旁。清池含微波，左右挹流光。
月行固当望，人会何能常。与子各乡域，邂逅临此堂。
良时不屡值，明月安可忘。醉歌答永夕，和我《窈窕》章。